Κοινή θέση αριθ. 8/2003

η οποία καθορίστηκε από το Συμβούλιο στις 21 Ιανουαρίου 2003

για την έκδοση της οδηγίας 2002/.../ΕΚ του Ευρωπαϊκού Κοινοβουλίου και του Συμβουλίου, της..., για την τροποποίηση, για εικοστή πέμπτη φορά της οδηγίας 76/769/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (ουσίες που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)

(2003/C 64 E/02)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας με τη διαδικασία του άρθρου 251 της συνθήκης(3),

Εκτιμώντας τα εξής:

(1) Η οδηγία του Συμβουλίου 76/769/ΕΟΚ(4) θεσπίζει περιορισμούς κυκλοφορίας στην αγορά και χρήσης ορισμένων επικίνδυνων ουσιών και παρασκευασμάτων.

(2) Τα μέτρα που προβλέπονται από την παρούσα οδηγία εντάσσονται στο πλαίσιο του σχεδίου δράσης της απόφασης αριθ. 646/96/ΕΚ του Ευρωπαϊκού Κοινοβουλίου και του Συμβουλίου, της 29ης Μαρτίου 1996, για τη θέσπιση σχεδίου δράσης για την καταπολέμηση του καρκίνου εντός του πλαισίου δράσης στον τομέα της δημόσιας υγείας (1996-2000)(5).

(3) Για τη βελτίωση της προστασίας της υγείας και της ασφάλειας του καταναλωτή, ουσίες που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή, καθώς και παρασκευάσματα που τις περιέχουν, δεν πρέπει να διατίθενται στην αγορά για χρήση από το ευρύ κοινό.

(4) Η οδηγία 94/60/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, που τροποποιεί για δέκατη τέταρτη φορά την οδηγία 76/769/ΕΟΚ(6), θεσπίζει, υπό μορφήν προσαρτήματος για τα σημεία 29, 30 και 31 του παραρτήματος I της οδηγίας 76/769/ΕΟΚ, κατάλογο ουσιών που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή κατηγορίας 1 ή 2. Οι ουσίες αυτές και τα παρασκευάσματα που τις εμπεριέχουν δεν θα πρέπει να διατίθενται στην αγορά για χρήση από το ευρύ κοινό.

(5) Η οδηγία 94/60/ΕΚ προέβλεπε την επέκταση του εν λόγω καταλόγου σε σύντομο χρονικό διάστημα μετά τη δημοσίευση της προσαρμογής στην τεχνική πρόοδο του παραρτήματος I της οδηγίας 67/548/ΕΟΚ το οποίο περιλαμβάνει ουσίες(7) που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή κατηγορίας 1 ή 2.

(6) Η οδηγία 2001/59/ΕΚ της Επιτροπής(8), η οποία προσάρμοσε στην τεχνική πρόοδο, για εικοστή όγδοη φορά, την οδηγία 67/548/ΕΟΚ του Συμβουλίου της 27ης Ιουνίου 1967 περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών, ιδίως δε το παράρτημα I αυτής, αναφέρει δύο ουσίες πρόσφατα ταξινομημένες ως καρκινογόνες κατηγορίας 1, δεκαεννέα ουσίες πρόσφατα ταξινομημένες ως καρκινογόνες κατηγορίας 2, πέντε ουσίες πρόσφατα ταξινομημένες ως μεταλλαξιογόνες κατηγορίας 2, μία ουσία πρόσφατα ταξινομημένη ως τοξική για την αναπαραγωγή κατηγορίας 1 και δεκαέξι ουσίες πρόσφατα ταξινομημένες ως τοξικές για την αναπαραγωγή κατηγορίας 2.

(7) Οι ουσίες αυτές θα πρέπει να προστεθούν στον κατάλογο του προσαρτήματος του παραρτήματος I της οδηγίας 76/769/ΕΟΚ.

(8) Οι κίνδυνοι και τα πλεονεκτήματα των ουσιών που πρόσφατα ταξινομήθηκαν, με την οδηγία 2001/59/ΕΚ, ως καρκινογόνες, μεταλλαξιογόνες και τοξικές για την αναπαραγωγή, κατηγορίας 1 ή 2, έχουν ληφθεί υπόψη.

(9) Η παρούσα οδηγία εφαρμόζεται υπό την επιφύλαξη της κοινοτικής νομοθεσίας που καθορίζει ελάχιστες απαιτήσεις για την προστασία των εργαζομένων, οι οποίες περιέχονται στην οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(9), καθώς και σε επιμέρους οδηγίες που βασίζονται σε αυτήν, ιδίως την οδηγία 90/394/ΕΟΚ του Συμβουλίου, της 28ης Ιουνίου 1990, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία(10),

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Οι ουσίες που παρατίθενται στο παράρτημα της παρούσας οδηγίας προστίθενται στις ουσίες που παρατίθενται στο προσάρτημα των σημείων 29, 30 και 31 του παραρτήματος I της οδηγίας 76/769/ΕΟΚ. Οι ουσίες που παρατίθενται στο παράρτημα της παρούσας οδηγίας στο σημείο 1 γ) διαγράφονται από τον κατάλογο 2 του σημείου 29 του παραρτήματος I της οδηγίας 76/769/ΕΟΚ.

Άρθρο 2

1. Τα κράτη μέλη θεσπίζουν και δημοσιεύουν τις νομοθετικές, κανονιστικές και διοικητικές διατάξεις που απαιτούνται για τη συμμόρφωσή τους προς την παρούσα οδηγία έως τις...(11). Ενημερώνουν αμέσως την Επιτροπή σχετικά.

Εφαρμόζουν τις προαναφερόμενες διατάξεις από...(12).

2. Όταν τα κράτη μέλη θεσπίζουν τις εν λόγω διατάξεις, οι τελευταίες περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αυτής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 126 Ε της 28.5.2002, σ. 398.

(2) ΕΕ C 221 της 17.9.2002, σ. 8.

(3) Γνώμη του Ευρωπαϊκού Κοινοβουλίου της 11ης Ιουνίου 2002 (δεν έχει ακόμη δημοσιευθεί στην Επίσημη Εφημερίδα), κοινή θέση του Συμβουλίου της 21ης Ιανουαρίου 2003 και απόφαση του Ευρωπαϊκού Κοινοβουλίου της...(δεν έχει ακόμη δημοσιευθεί στην Επίσημη Εφημερίδα).

(4) ΕΕ L 262 της 27.9.1976, σ. 201. Οδηγία όπως τροποποιήθηκε τελευταία από την οδηγία 2002/62/ΕΚ της Επιτροπής (ΕΕ L 183 της 12.7.2002, σ. 58).

(5) ΕΕ L 95 της 16.4.1996, σ. 9. Απόφαση η οποία καταργήθηκε στις 31ης Δεκεμβρίου 2002 με την απόφαση αριθ. 1786/2002/ΕΚ (ΕΕ L 271 της 9.10.2002, σ. 1).

(6) ΕΕ L 365 της 31.12.1994, σ. 1.

(7) ΕΕ 196 της 16.8.1967, σ. 1. Οδηγία όπως τροποποιήθηκε τελευταία από την οδηγία 2001/59/ΕΚ της Επιτροπής (ΕΕ L 225 της 21.8.2001, σ. 1).

(8) ΕΕ L 225 της 21.8.2001, σ. 1.

(9) ΕΕ L 183 της 29.6.1989, σ. 1.

(10) ΕΕ L 196 της 26.7.1990, σ. 1. Οδηγία όπως τροποποιήθηκε τελευταία από την οδηγία 1999/38/ΕΚ του Συμβουλίου (ΕΕ L 138 της 1.6.1999, σ. 66).

(11) Ένα έτος μετά την ημερομηνία έναρξης ισχύος της παρούσας οδηγίας.

(12) Δεκαοκτώ μήνες μετά την ημερομηνία έναρξης ισχύος της παρούσας οδηγίας.

ΠΑΡΑΡΤΗΜΑ

Το προσάρτημα του παραρτήματος Ι της οδηγίας 76/769/ΕΟΚ τροποποιείται ως εξής:1. Οι κατάλογοι κάτω από τον τίτλο "Σημείο 29 - Καρκινογόνες ουσίες" τροποποιούνται ως εξής:α) Στον κατάλογο για την κατηγορία 1 προστίθενται τα εξής:

>ΘΕΣΗ ΠΙΝΑΚΑ>

β) Στον κατάλογο για την κατηγορία 2 προστίθενται τα εξής:

>ΘΕΣΗ ΠΙΝΑΚΑ>

γ) Στον κατάλογο για την κατηγορία 2 διαγράφονται τα εξής:

>ΘΕΣΗ ΠΙΝΑΚΑ>

2. Κάτω από τον τίτλο "Σημείο 30 - Μεταλλαξιογόνες ουσίες" στον κατάλογο για την κατηγορία 2 προστίθενται τα εξής:

>ΘΕΣΗ ΠΙΝΑΚΑ>

3. Οι κατάλογοι κάτω από τον τίτλο "Σημείο 31 - Ουσίες τοξικές για την αναπαραγωγή" τροποποιούνται ως εξής:α) Στον κατάλογο για την κατηγορία 1 προστίθενται τα εξής:

>ΘΕΣΗ ΠΙΝΑΚΑ>

β) Στον κατάλογο για την κατηγορία 2 προστίθενται τα εξής:

>ΘΕΣΗ ΠΙΝΑΚΑ>

ΣΚΕΠΤΙΚΟ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 12 Φεβρουαρίου 2002, η Επιτροπή υπέβαλε πρόταση οδηγίας του Ευρωπαϊκού Κοινοβουλίου και του Συμβουλίου για την εικοστή πέμπτη τροποποίηση της οδηγίας 76/769/ΕΟΚ του Συμβουλίου όσον αφορά περιορισμούς κυκλοφορίας στην αγορά και χρήσεως ορισμένων επικίνδυνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)(1).

Η πρόταση αυτή βασίζεται στο άρθρο 95 της Συνθήκης.

2. Το Ευρωπαϊκό Κοινοβούλιο έδωσε τη γνώμη του σε πρώτη ανάγνωση στις 11 Ιουνίου 2002(2).

3. Η Οικονομική και Κοινωνική Επιτροπή έδωσε τη γνώμη της στις 29 Μαΐου 2002(3).

4. Στις 21 Ιανουαρίου 2003, το Συμβούλιο θέσπισε την κοινή θέση του σύμφωνα με το άρθρο 251 της Συνθήκης.

II. ΣΤΟΧΟΣ

Στόχος της πρότασης της Επιτροπής είναι η προσθήκη, στο παράρτημα I της οδηγίας 76/769/ΕΟΚ, καταλόγου των ουσιών οι οποίες έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή, κατηγορίας 1 ή 2. Η πρόταση ορίζει ότι οι ουσίες αυτές δεν μπορούν να χρησιμοποιούνται σε ουσίες ή παρασκευάσματα τα οποία διατίθενται προς πώληση στο ευρύ κοινό.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Το Συμβούλιο άρχισε την εξέταση της πρότασης την άνοιξη του 2002. Η Κοινή Θέση του Συμβουλίου είναι στην ουσία πανομοιότυπη με την πρόταση της Επιτροπής.

2. Στις 11 Ιουνίου 2002, το Ευρωπαϊκό Κοινοβούλιο ενέκρινε 5 τροπολογίες, προτείνοντας να επεκταθούν οι περιορισμοί στα εμπορικά είδη και ζητώντας από την Επιτροπή να υποβάλει σχετικές προτάσεις έως τα τέλη του 2002. Επί πλέον, το Κοινοβούλιο πρότεινε τη λήξη της εξαίρεσης των κ/μ/τ ουσιών στα καλλυντικά.

3. Όσον αφορά τις τροπολογίες 5 και 3, παρ. 6, δεύτερο μέρος, το Συμβούλιο συμμερίζεται εν γένει τις ανησυχίες του Ευρωπαϊκού Κοινοβουλίου ως προς τις κ/μ/τ ουσίες στα εμπορικά είδη και τα προϊόντα. Ωστόσο, το Συμβούλιο δεν είναι σε θέση να συμφωνήσει για επέκταση του πεδίου εφαρμογής της οδηγίας, όπως προτείνει το Κοινοβούλιο, εάν δεν στηρίξει προηγουμένως παρόμοια απόφαση σε επιστημονικές εκτιμήσεις ή αξιολόγηση του κινδύνου. Δυνάμει του ισχύοντος νομοθετικού πλαισίου, τα κράτη μέλη και η Επιτροπή είναι αρμόδια να καθορίσουν, βάσει αξιολόγησης του κινδύνου, κατά πόσον οι ουσίες, τα παρασκευάσματα και τα είδη που περιέχουν τις εν λόγω ουσίες αποτελούν κίνδυνο για τη δημόσια υγεία ή το περιβάλλον. Επ' αυτού, υπενθυμίζεται ότι υπάρχει πολύ υψηλός αριθμός κ/μ/τ ουσιών και ότι οι ουσίες αυτές περιέχονται σε αναρίθμητα προϊόντα. Ως εκ τούτου, δυνάμει του ισχύοντος νομοθετικού πλαισίου, είναι αδύνατο να εφαρμοσθεί στην πράξη μία προσέγγιση των κ/μ/τ ουσιών με άξονα τα προϊόντα.

Επί πλέον, το Συμβούλιο εκτιμά ότι οι προτεινόμενοι περιορισμοί ορισμένων κ/μ/τ ουσιών και παρασκευασμάτων που τις περιέχουν αποτελούν τα ενδεδειγμένα μέτρα για τον περιορισμό της χρήσης των εν λόγω κ/μ/τ ουσιών, και ότι τα μέτρα αυτά θα πρέπει να θεσπισθούν το ταχύτερο. Συνεπώς, το Συμβούλιο δεν είναι σε θέση να προσυπογράψει τις τροπολογίες του Κοινοβουλίου και, ως εκ τούτου, τις απορρίπτει.

Τέλος, θα πρέπει να σημειωθεί ότι το θέμα των χημικών ουσιών σε προϊόντα θα εξετασθεί στο πλαίσιο της κατάρτισης νέας πολιτικής για τις χημικές ουσίες. Το Συμβούλιο έχει την άποψη ότι τα σχεδιαζόμενα μέτρα της νέας πολιτικής για τις χημικές ουσίες θα βελτιώσουν σημαντικά την αποτελεσματικότητα της διαχείρισης των κινδύνων που συνδέονται με τις επικίνδυνες ουσίες, συμπεριλαμβανομένων των κ/μ/τ ουσιών στα είδη.

4. Όσον αφορά τις τροπολογίες 1, 2 και 3, παρ. 6, πρώτο μέρος, το Συμβούλιο συμφωνεί με το στόχο του Κοινοβουλίου να εξασφαλισθεί ότι οι κ/μ/τ ουσίες οι οποίες περιορίζονται δυνάμει της οδηγίας περί επικίνδυνων ουσιών, θα πρέπει να υπόκεινται στους ίδιους περιορισμούς με τα καλλυντικά προϊόντα. Ωστόσο, το Συμβούλιο πιστεύει ότι οι κ/μ/τ ουσίες στα καλλυντικά θα πρέπει να αποτελέσουν αντικείμενο της οδηγίας για τα καλλυντικά (76/768/ΕΟΚ) και, ως εκ τούτου, δεν είναι σε θέση να δεχθεί τις τροπολογίες του Κοινοβουλίου.

Υπενθυμίζεται επίσης ότι στο πλαίσιο της 7ης τροποποίησης της οδηγίας για τα καλλυντικά, το Κοινοβούλιο και το Συμβούλιο συμφώνησαν, με την επιφύλαξη οριστικής έγκρισης, ότι θα πρέπει να απαγορευθούν όλες οι κ/μ/τ ουσίες κατηγορίας 1 και 2.

(1) ΕΕ C 126 Ε της 28.5.2002, σ. 398.

(2) Δεν έχει ακόμη δημοσιευθεί στην Επίσημη Εφημερίδα.

(3) ΕΕ C 221 της 17.9.2002, σ. 8.